Matovič, Igor, poslanec NR SR (2019-09-13):
Takže, Peter Pellegrini, dovolím si reagovať takto, jedna faktická by nestačila, v tomto prípade použijem papier. Za to krátke vystúpenie som si zaznačil desať klamstiev, ktoré ste ako premiér Slovenskej republiky z tohto miesta povedali. Takže pôjdeme pekne chronologicky, alebo nie chronologicky, ale teda systematicky desať klamstiev, jedno za druhým. Prvé klamstvo bolo, že ste povedali, že vás chceme odvolať na základe za vašich devätnásť rokov v SMER-e, za pôsobenie vaše, devätnásť rokov v SMER-e. Ja sa pýtam kde, kto? Prečítajte si zdôvodnenie, alebo kto tu vystúpil, alebo či ja som vystúpil, že zato, že ste devätnásť rokov v SMER-e, vás chceme odvolať. Nie, ste tam. To, že popísať, čo ste tých devätnásť rokov v SMER-e robili, nato, aby sme pochopili vaše konanie teraz, že devätnásť rokov ste chránili záujem mafie, a preto asi je naivné si myslieť, že zrazu teraz už nebudete chrániť záujem mafie, alebo práve preto, že ste chránili záujem mafie, a teda ste jej zaviazaný, tak musíte chrániť záujem mafie, jednoducho bolo na dokreslenie situácie, nie dôvod na vaše odvolanie. Čiže to je vaše prvé vedomé klamstvo. Veľmi dobre ste o tom vedeli. Ďalšie klamstvo, vaše vedomé, číslo dva bolo, že odvolávame vás preto, lebo Monika Jankovská nebola odvolaná v ten deň, kedy som si prial ja alebo my opoziční poslanci. Veľmi dobre viete, že podsúvate ľuďom ďalšie úbohé klamstvo, lebo vôbec nám neišlo o to, že či máte nejaký termín, a keď dovtedy neodvoláte, tak vás odvolávame, ale že vy ste ju vôbec neodvolali, že vy ste jednoducho nemali tú guráž, vy ste nemali tú odvahu sa postaviť mafii, lebo ste jej súčasťou a dlhé roky ste jej súčasťou boli. Bohužiaľ, klamstvo číslo dva, ktorým ste sa snažili znova ohlúpiť ľudí a spoliehate sa na to, že vám to znova uveria. Klamstvo číslo tri. A použili ste to ixkrát odvtedy, odkedy som vás vyzval, aby ste odvolali Jankovskú, ste operovali so slovíčkom stretával. Matovič sa stretával, Matovič sa stretával s Kočnerom. Silou-mocou, lebo vám to Goebbels SMER-u Erik Tomáš poradil, treba podsunúť ľuďom, že Matovič je vlastne najväčší kamarát Kočnerov a oni spolu bili bandu a dlhé roky sa stretávali a podobne. Dnes ste to aj tu vypotili na tomto mieste, kedy ste ako premiér, podotýkam, premiér, nie tuto nejaký šuflikant z Hornej Dolnej, ako premiér z tohto miesta fabulovali, konšpirovali, vymýšľali, lebo Matovičovi sa veriť nedá, on určite sa s ním stretával hocikedy, robil s ním biznisy a podobné veci. Viete, jak sa hovorí, slovenská ľudová múdrosť? Podľa seba súdim teba, Peter Pellegrini. Podľa mojich informácií, ale nebudem to hovoriť, lebo bolo by to, nemám na to dôkaz, ale ten človek možno naberie odvahu a dnes ešte na Úrade vlády robí, podľa mojich informácií na jeseň v roku 2017 Kočner prišiel priamo za vami na ministerstvo či, pardon, na Úrad vlády. Kočner prišiel priamo za vami na Úrad vlády a prišli ste ho čakať k bočnému vchodu priamo k autu. Mám to teda šíriť a hovoriť to ako, ako fakt? Mám šíriť, že sa o, ja neviem, o Pellegrinim hovorí, že, pomlčím teraz, dobre, asi by som odpútal pozornosť. No nebudem to šíriť. Ale vy ako premiér tu z tohto miesta fabulujete a hovoríte, že ja som sa po prvé stretával, hoci som priznal a dobrovoľne som priznal a nikto sa ma na to nepýtal, ale chcel som sa zastať Sulíka v roku 2012, keď Kočner na neho vytiahol Sasanku, sám som išiel za novinármi a povedal som, aj mňa takto vylákal na stretnutie. Dobre, neporovnávam obsah, ale povedal som, že, áno, vylákal ma, lebo som tu bol ako Alenka v ríši divov a napísal mi človek, má pre mňa závažné informácie o trestnom konaní, o manipulácii generálneho, generálneho prokurátora proti mne Richardom Sulíkom. Išiel som tam. A jediné, čo som o Kočnerovi vtedy vedel, že to je človek, ktorý kandidoval za primátora a že sľuboval MHD zadarmo. Vedome ste tu klamali a to ani nemám poznačené to klamstvo, že ste povedali, že už vtedy som vedel a som to priznal, že som sa stretol vedome so závadovou osobou, hoci som sám hovoril, že som nevedel o tom, že je v nejakých mafiánskych registroch alebo v čom. To ste vedeli ale vy už od roku možno 2005-6, lebo ste boli v politike. Vy ste boli v tom biznise, v tom systéme. Vy ste vedeli, že to je najbližší kamarát Kaliňáka, Počiatka aj Fica, Kočner. Potom ste ďalšie klamstvo povedali, že... A ešte teda k tomu Kočnerovi. Som to povedal aj predtým vo vystúpení úvodnom. Za moje stretnutie, keď mňa zavolá niekto a povie mi, že má informácie o nejakom spáchaní trestného činu, o niečom, že niekto sa snaží manipulovať s generálnym prokurátorom alebo niečo podobné, nech mi aj Černák z basy napíše takúto informáciu, pôjdem tam za ním a s vedomím, že je mafián. Ak bude v base sedieť Fico a Kaliňák a napíše mi, že má informácie o tom, že člen nášho hnutia niekde niečo ukradol, pôjdem za nimi do tej base, aj za tým zavretým Ficom, Kaliňákom, lebo jednoducho mi ide o verejný záujem. A takisto som sa stretol aj vtedy s Kočnerom, lebo mi išlo o verejný záujem. A v tomto je ten rozdiel medzi mňou a, Peter Pellegrini, vami. Ja som sa stretol s Kočnerom, lebo mi išlo o verejný záujem. Priznávam sa k tomu a nikdy sa nebudem za to ospravedlňovať, lebo sa nemám za čo ospravedlniť! Ale vy ste tu devätnásť rokov robili podržtašku, nosili tu mafiánske pozmeňováky, aby mafia a sponzori SMER-u mali biznis, vy ste tu vytvárali a kryli systém, ktorý umožnil Kočnerovej oblude vyrásť, a vy ste takýmto spôsobom nepriamo zodpovedný za to, že zomrel Ján a Martina, že si Kočner mohol myslieť, že stojí nad štátom, že si Kočner mohol myslieť, že on je už Boh, že on bude rozhodovať o živote a smrti niekoho, že on si môže dovoliť iba tak ako na boha sa zahrať z ukradnutých peňazí, že tu máš sedemdesiattisíc za vraždu špeciálneho prokurátora, tu máš sedemdesiat... Prepáčte, ináč ako veľmi mi ho podobáte vizuálne. Neviem, či sa vás to nedotýka, Maroša Žilinku, myslím. Iba tak, akože moment, že skúste sa, možno iba preto, že sa podobáte, vžiť do jeho situácie. Špeciálny prokurátor, ktorý stojí na strane zákona, a vagabund, ktorého Pellegrini tu roky kryje, ktorého stvoril Kaliňák s Ficom. Tak si objedná jeho vraždu iba preto, že stojí na strane zákona. Ale on si zároveň objedná aj vraždu jeho manželky za desaťtisíc eur, vraždu nedospelých detí, za každé desaťtisíc. Tejto oblude ste dovolili, aby vyrástla, aby mala ten pocit, že stojí nad štátom, aby mala pocit, že je vlastne on štát. A za to je Pellegrini zodpovedný. Ale on bude hovoriť, že ja som Kočnerov asi tvorca, ochranca a podobne. Ja som sa s Kočnerom stretol tak, ako som povedal, iba preto, lebo povedal, že má pre mňa zásadné informácie o porušení zákona. Ale on ho kryl, on mu kryl chrbát, hájil systém, ktorý mu umožnil rozkrádať štát a objednávať si vraždy ľudí. Ak by ho nekryl, Ján a Martina by dnes žili, Peter Pellegrini, z tohto miesta hovorím. A potom tu hovorí a vytvára dojem, že Kočnerov gang, to je klamstvo číslo päť, že Kočnerov gang ho ide odvolávať. Nič iné im nezostáva. Vedia, že Kočner je kruciálny dôkaz, že to je korunný dôkaz toho, že SMER sa rovná mafia, SMER je zodpovedný za smrť Jána a Martiny, SMER je zodpovedný za objednávku vraždy špeciálneho prokurátora, prokurátora Generálnej prokuratúry. SMER je zodpovedný za objednávku vraždy Daniela Lipšica, lebo oni stvorili zločinca alebo to prostredie, kde mohol vyrásť s pocitom Boha Marian Kočner. Ale on, človek, ktorý to vytvoril, ktorý kryl ten systém, ktorý bil bandu s mafiou, bude hovoriť, že Kočnerov gang sú ľudia, ktorí sú de facto obeťami Kočnera, lebo Sulík nech povedal, čo povedal, nebudem ho hájiť, ale tým, že to Kočner na neho zverejnil, sa stal de facto obeťou Kočnera. Takisto jako Zsuzsová, ktorú mal ako volavku, jak krmivo pre rybičky a snažil sa nalákať tých, ktorí podľahnú, tak tí ľudia sa stali obeťou, keď nevedeli, s kým komunikujú, takisto aj tí, ktorých si vylákal na to, aby si ich nahral, sa stali obeťou. Ale práve toto je to absurdné, keď relativizujeme, keď zrazu každý, kto sa stretne s Kočnerom, je jeho gangom, ale nie tí, ktorí mu umožnili vyrásť, ale tí, ktorí boli obeťou. A toto je zvrátené, že na tomto mieste príde povedať človek najmocnejší na Slovensku, premiér. Premiér v priamom prenose v takejto veci klame, lebo sa spolieha, že jeho voliči majú asi o kolečko menej a mu to uveria. Sa spolieha na to, že Goebbels SMER-u Erik Tomáš vymyslí niečo, a keď budeme stále hovoriť o tom, že Kočnerov gang, Kočnerov gang, Kočnerov gang a nejaký tuto psychopat Blaha, že bude vykrikovať, že teda jak všetci my sme Kočnerove opičky, tak ľudia tomu uveria. Oni tak podceňujú tých svojich voličov, že si myslia, že seno žerú a z toho pohľadu viem pochopiť, keď Peter Osuský, možno to nepovedal šťastne, ale vy podceňujete tým, čo hovoríte tie bludy, tie klamstvá, podsúvate vašim voličom, vy vlastne hovoríte, že si myslíte, že tí vaši voliči seno žerú, lebo takým klamstvám normálny človek nemôže uveriť. Ďalšie klamstvo, číslo 6, ste povedali, že vy ste nezradili záujem Slovenskej republiky ani ústavu. Tak si ju, prosím vás, prečítajte. Tým, že ste stáli v rozhodujúcej chvíli na strane mafie a nie na strane spravodlivosti, ste zradili aj záujem Slovenskej republiky, aj ústavy, aj svojich voličov, aj našich voličov, aj nevoličov, aj tí, čo ešte len sa narodia. Jednoducho zradili ste najzásadnejšej, v najzásadnejšej chvíli, keď ste mali buchnúť po stole a povedať, že, stačilo, že stačilo štátu, ktorý sme dovolili sprivatizovať mafii. Klamstvo číslo, už ani nepočítam, 7, povedali ste o mne, dobre, je to osobné, nič v živote som pre Slovenskú republiku neurobil a ničím som tejto krajine nepomohol. Tak dobre, tak vám zopakujem, keď už iba teda cez peniaze to zobereme, ja som zaplatil 500-tisíc, 500 mil. korún daní a odvodov. Koľko ste zaplatili vy, pán Peter Pellegrini? Koľko ste zaplatili vy? Alebo koľko ste ich umožnili rozkradnúť, Peter Pellegrini? Pred koľkými zlodejami ste si zakrývali oči? Môžte kývať rukami, koľko len chcete, sú to desiatky miliárd eur, ktoré ste kryli ako človek SMER-u, aby sa rozkradli z tých daní, ktoré som ja a ostatní ľudia na Slovensku platili. Ja som teda neurobil pre Slovensko nič, ale vy ste urobili. Áno, presne, z pohľadu mafie áno, vy ste urobili, lebo plnili ste kasu mafie a ľudí, ktorí boli na ňu naviazaní, ale tí, ktorí platili do toho štátneho rozpočtu, tí pre vás neurobili nič. Tým, že ste napľuli takto do tváre mne, ste napľuli každému jednému, čo do štátneho rozpočtu zaplatil čo i len jeden jediný cent, lebo tí ľudia sú pre vás nič, tí ľudia pre Slovensko nič neurobili. Lebo podstatné je tuto rečniť, nahulákať na ľudí, povedať, z ľudí, ktorí sú obete, povedať, že sú páchatelia, a vy ako spolupáchateľ sa tu tváriť za obeť a počestného človeka, ktorý sa ničím neprevinil voči ústave a záujmu a verejnému záujmu. Hovoríte zase, to je osobné, že 10 rokov si tu pohodlne sedím a užívam si, ja som odkázaný na to, aby som mal tých 
4-tisíc eur plat. Po prvé, čo ste to za premiéra, že ste nezabránili tomu, aby sa tu zvýšili platy o 1 500 eur, keď zároveň vaša vláda dala sirotám o 2,70 navyše. Sirotám ste dali, Peter Pellegrini, vy, vy, vy, 2,70 mesačne navyše a svojim poslancom, samozrejme, aj ostatným a svojim poslancom ste dovolili si pridať 1 500 eur. Ja sa pýtam, kde je vaše sociálne cítenie teda, pán Pellegrini, keď hovoríte, ako vám ľudia na Slovensku ďakujú a jak teda ľutujete mňa, že mi to nebolo dopriate, že vám ďakujú? To naozaj vám tie siroty, tie siroty alebo tí chudobní, alebo tí dôchodci, ktorým ste dali pár šušňov navyše, ďakujú za to, že, pán premiér, my sme takí strašne radi, viete, ja som, ja som sirota, ja vás zbožňujem, dajme si selfíčko, 2,70 ste mi pridali a, a tým vašim darmožráčom ste dali 1 500, čo stláčajú gombičky jak cvičené opičky. To naozaj vám ľudia ďakujú? Takto klamať v takejto veci, načo, prosím vás? Neni vám to trápne? Neni vám to trápne, Peter Pellegrini, neni vám to trápne? Chváliť sa, že jak vám tie siroty po Slovensku ďakujú za tých 2,70? Keď hovoríte, že chcete vedieť, to som mal ako klamstvo číslo 13, dobre, poviem vám ho, o tých študentoch. Zamestnal som počas 13 rokov, čo som ja bol v mojej firme, odhadujem, 25- až 30-tisíc študentov sa tam vystriedalo, lebo tá práca roznášania novín, to bola prvá práca zväčša, ktorú tí ľudia robia, alebo ľudia, ktorých ten sociálny štát, ktorý ste vy budovali so SMER-om, ktorý ich zradil, nechal ich na ulici, že si nevedeli vyžiť z tých pár korún, čo ste im dali, 63 eur hmotnú dávku, či dávku v hmotnej núdzi, tak si išli privyrobiť k nám s roznášaním novín. Ukážte mi jedného jediného študenta z tých 25-tisíc alebo 30-tisíc študentov, ktorý sa tu postavil za tých 10 rokov mojej, môjho pobytu v politike a hovoril a svedčil o tom, ako som mu nevyplatil mzdu alebo ako som ho málo platil? Čo tu fabulujete, zase o čom? Hocikto z vás, kto zamestnáva ľudí 10, 5, 50, 100, nájdem vám u každého vo vašej firme niekoho, kto by proti vám svedčil, jako ste ho zdierali. Ale ja vám hovorím, mám odokryté karty a s čistými rukami hrám, každý mi na tie ruky vidí, 25-tisíc študentov a ktorí nevolili mňa, určite sú tam aj Ficovi voliči, aj Kotlebovi, aj hocijakí, ale registrujete niekoho za 10 rokov, jedného jediného študenta, ktorý prišiel a sťažoval sa voči tomu, jako som zdieral? Nehanbíte sa, Peter Pellegrini, ani pri tejto veci? Či čo, teraz chcete zase z klobúčika vytiahnuť niekoho, tak jak ste vytiahli Vandáka? Nechali, že Bödörovi, pekne Bödör mu zaplatí 100-tisíc eur a príde svedčiť a tvárite sa, že máte svedka? Mafiána, ktorému necháte sprivatizovať políciu a tvárite sa, že je to nezávislé vyšetrovanie? Viete, kto páchal ten lynč voči mojej firme? Viete, jak sa volal ten človek? Volá sa istý Róbert či Norbert Krajmer. Viete, kto je Norbert Krajmer? To je ten človek, ktorý bol na mieste činu vraždy Jána a Martiny, a nemal tam čo robiť. To je ten človek, ktorého, o ktorom švagor Norberta Bödöra Tibor Gašpar tvrdil, že tam nebol, Krajmer nebol na mieste činu, ale že sa hovorilo, že tam bol zamiesť stopy, lebo nelegálne odpočúvali a sledovali Jána Kuciaka. To nič, to vám nič nehovorí, to už nebudete vyšetrovať, po tom nepôjdete, ale Krajmer na tom mieste činu bol a je to človek, ktorého som usvedčil a ktorého skalp mám doma zavesený na stene. Lebo Tibor Gašpar jako policajný prezident svedčil pred všetkými na tlačovke, že, nie, Krajmer na mieste činu nebol. A takto som vytiahol záznam z JOJ-ky, že vstupuje dovnútra, vstupuje do objektu, človek, ktorý tam nemal čo robiť. A tento človek, tento Krajmer, pravá ruka, opička šéfa nitrianskej mafie, šéfovala protikorupčnej jednotke NAKA, celoslovenskej, a tohoto človeka nasadili na mňa pred voľbami 2016. A mesiac pred voľbami zrazu príde a v priamom prenose Robert Fico, 13. komnata Igora Matoviča, a ukazuje a takto súka papiere z môjho daňového spisu. Jemu to vadilo? Ozval sa Peter Pellegrini vtedy, že, počkaj, však to je porušenie daňového tajomstva v priamom prenose. Ozval sa? Registruje to niekto? Google pamätá, pozrite, neni tam nič, ani stopa. Ozval sa Goebbels SMER-u Erik Tomáš? Nie, však on to vymyslel, prečo by sa ozýval, a myslel si, že mu to pomôže, a zrazu, čuduj sa svete, v prieskumoch sme mali 5 a po tom útoku Ficovom, bác, 11, lebo ľudia majú rozum, Erik Tomáš, ľudia nežerú seno, Erik Tomáš. Hovoríte, že teda 10 rokov si tu pohodlne sedím a som odkázaný na to byť poslancom, lebo teda to je môj životný sen. A váš nie, vy ste slobodný. Hovoríte, že to je vlastne môj biznis model, lebo potrebujem, aby sme mali, mali percentá, aby sme mali peniaze v politickej strane, a nehanbíte sa z tohto miesta, z tohto miesta ma obviniť z trestného činu, normálne si vymysleť ako ďalšie klamstvo, doslova citujem, neviem, či to síce tak rýchlo nájdem, ale, a viete elegantne následne prevádzať do spriaznených firiem. A ako, ešte tak poviete, a ako sa ukazuje, následne viete tie peniaze elegantne prevádzať do spriaznených firiem. Poprosím o dôkazy, Peter Pellegrini! Alebo či tak vaša pusinka iba tak narástla, že môže hovoriť hocijaké hlúposti, bez akýchkoľvek dôkazov? Chcel by som vidieť tie dôkazy o tom, jako prevádzam peniaze zo štátnej kasy do spriaznených firiem. A poviem len jediný príklad, jak som prevádzal peniaze zo štátnej kasy do spriaznených firiem. Keď sme mali ešte vydavateľstvo Regionpress, kým strana SMER, táto mafia, neprinútila moju manželku tú firmu predať hlboko pod cenu, tak dostávala, dostávalo naše hnutie inzerciu v našich novinách s 99-percentnou zľavou. Priemerný klient mal 50, dobre, zjednodušujem, priemerný klient mal 50-percentnú zľavu. Čiže tuneloval som vlastný rodinný majetok, vlastnú rodinnú firmu, lebo OĽANO malo 99-percentnú zľavu, čiže OĽANO kupovalo alebo naše hnutie kupovalo 50-krát lacnejšie inzerciu jako priemerný klient. Toto je podľa vás tunelovanie štátneho rozpočtu alebo tunelovanie štátnych peňazí? Keď za niečo, čo by normálny klient zaplatil 50 eur, naše hnutie platilo 1 euro. Jasné, že vás to štvalo, lebo naša firma pomáhala našemu hnutiu, aby sa mohlo predať, aby sa dostalo do médií, lebo vy ste blokovali televíziu, blokovali ste diskusie, ale ja som potreboval s tou mafiou nejako bojovať. A viete, čo spravil Andrej Danko? Keď sa to dozvedel, dal na mňa trestné oznámenie, že predávam príliš lacno inzerciu z rodinnej firmy našemu hnutiu, že nesmiem predávať za to 1 euro ten článok, ale musím ho predávať za tú istú cenu jako ostatným klientom. Chápete to? Danko, ktorý by, keby bol v mojej situácii, by predával 50-krát drahšie ako priemernému klientovi a cucal by štátny rozpočet jedna radosť, ja som predával 50-krát lacnejšie ako priemernému klientovi a on ešte na mňa dá trestné oznámenie, že ja musím predávať za takú istú cenu jak všetkým ostatným. Toto je ten váš obludný svet. Jednoducho, keď neokrádate štát, tak to je vlastne hriech. Na to treba dať trestné oznámenia. Toto spravil Andrej Danko a vy s tým súhlasíte. A hovoríte teda, to je klamstvo číslo 10, že mňa Kočner nezaujímal, teda hovoril to ako Pellegrini, čiže mňa Kočner nezaujímal. A práve to je ten problém, ste sa tvárili ako tá opička (rečník nasledujúce tvrdenie naznačuje rukami), ktorá nevidí, nepočuje, nerozpráva, lebo ak by povedala Robertovi Ficovi, že, prosím ťa, však to je mafián, vedľa ktorého bývaš, to je mafián, s ktorým sa stretáš, ak by povedal Peter Pellegrini Robertovi Kaliňákovi, že, však to je ťažký mafoš, zločinec, bacha, on tuneluje štát, to sú podvody, jeden, druhý, tretí, štvrtý, ak by povedala komukoľvek inému, kto sa od vás stretával, toť Glváč s ním chodil na dovolenky, na jachtu do Chorvátska, a Pellegrini o tom vedel, on hovorí, že ho nezaujímal. To znamená čo? Znova sa usvedčil z toho, o čom hovoríme dnes! Usvedčil sa z toho, že mu je ukradnutý a bol mu ukradnutý verejný záujem! (Reakcie z pléna.) O čom inom je to, keď premiér rovno tu povie a pri svojej obhajobe sa prizná a povie, že mňa Kočner nezaujímal. Však on povedal, že spáchal som hriech tými slovami, lebo práveže ho zaujímať mal, a tým, že ho nezaujímal, že sa tváril, že ho nevidí, nepočuje, nemôže nič proti nemu povedať, lebo to je kamarát mocných v SMER-e, tak spáchal ten zločin, že vytvoril a asistoval vzniku systému, kde mohol, mohla, mohol vyrásť netvor s menom Marian Kočner, ktorý si dovolil, ktorý si povedal, že jeho veličenstvo bolo dotknuté článkami nejakého odvážneho novinára a musí ho dať preto zabiť, normálna vec, však on je štát! Ale tento systém vytvoril Peter Pellegrini práve tým, čo povedal práve pred chvíľou. Z tohto miesta povedal, mňa Kočner nezaujímal. Čo viac potrebujeme povedať? Hodinu aj trištvrte sa tu snažil vysvetliť, že Pellegrini musí padnúť, lebo ho Kočner nezaujímal. A on sa tu usvedčil sám seba, ani si to neuvedomí. Toto máme za premiéra. Čo iné sme, Peter Pellegrini, čo sa vám iné snažíme povedať tým, celou, celou touto snahou odvolávať vás, mojím vystúpením? Hovorím, že ste zhrešili tým, že ste si zakrývali oči, uši a ústa pred tým, že Marian Kočner, Norbert Bödör alebo nitrianska mafia mali umožnené vašimi ľuďmi, vašimi blízkymi ľuďmi Robertom Ficom a Robertom Kaliňákom, aby si sprivatizovali orgány činné v trestnom konaní a chápadlá mafie do týchto orgánov činných v trestnom konaní importovali. Čo iné sme vám tým chceli povedať? V skratke povedané presne to, čo ste povedali vy, že vás Kočner nezaujímal, lebo ste vedeli, že ak by vás zaujímal, museli by ste sa ohlásiť voči tomu a boli by ste nežiadaný v SMER-e a nemali by ste práve to teplé miestečko v poslaneckej lavici, nemohli by ste byť ministerkou (ministrom, pozn. red.) školstva alebo predsedom Národnej rady, alebo teraz premiérom. Lebo ak by ste pred piatimi rokmi, kedy ste mohli zabrániť tomu, aby táto obluda vyrástla s pocitom, že stojí nad životom poctivého novinára, nad životom špeciálneho prokurátora, ak by ste vtedy buchli po stole, na kandidátke by ste neboli. Čiže čo ste spravili? Povýšili ste osobný záujem nad záujem spoločnosti, nad verejný záujem, nad záujem vašich voličov, nad záujem našich voličov aj ľudí, ktorí voliť nechodia. Čiže urobili ste presne to, čo ste povedali vy, že vás Kočner nezaujímal, takže ste sa usvedčili. Ďakujem veľmi pekne za vaše vystúpenie, lepšie som si ani nemohol priať.